
Despre acatistul de mulţumire „SLAVĂ LUI DUMNEZEU PENTRU TOATE!” şi autorul 
lui: 


17? 


Acatistul de mulțumire „Slavă lui Dumnezeu pentru toate!” a fost scris în anii 


de după revoluţia rusă, de către mitropolitul Trifon (Boris Petrovici). 


S-a născut la 24 noiembrie 1861, la Moscova. Tatăl său, cneazul Petru 
Nicolaevici Turkestanov, era urmașul unei vechi familii nobile din Gruzia. Mama 
viitorului ierarh, Varvara Alexandrovna, născută principesa Narâşkina, era nepoata 
decembristului Narâşkin. 

În perioada unei boli grave a fiului, încă din pruncie, în timp ce medicii îşi 
pierduseră orice speranţă de a-l vindeca, mama lui s-a dus la biserica Sfântului Mucenic 
Trifon şi s-a rugat pentru însănătoşirea fiului, făgăduind să-l închine Domnului. Micuţul s- 
a însănătoşit şi, în curând, Varvara Alexandrovna a făcut un pelerinaj la Pustia Optino, la 
starețul Ambrozie, vestit în întreaga Rusie. leşind în întâmpinarea lor, stareţul, pe 
neașteptate, le-a poruncit celor ce-l înconjurau: „daţi-vă la o parte, vine arhiereul!”. 
Oamenii s-au dat repede în lături, văzând cu mirare în loc de arhiereu, o femeie cu copil. 
În 1887, Boris, cu binecuvântarea părinţilor a intrat ca posluşnic (slujitor mănăstiresc) în 


Pustia Optino, la stareţul Ambrozie. 


Pagina 2 


În 1891, Boris a luat chip monabhicesc cu numele de Trifon în cinstea 

Sfântului mucenic Trifon, aşa împlinindu-se făgăduinţa dată de mama sa. Peste un timp, 
Trifon a fost hirotonit ierodiacon, apoi ieromonah. Starețul Ambrozie i-a dat 
blagoslovenie să intre la Academia de Teologie din Moscova. După absolvire, părintele 
Trifon a predat la seminarul din Moscova și la alte instituţii teologice. 
În 1901 a fost numit episcop-vicar al eparhiei Moscovei. Pe acest tărâm, episcopul Trifon 
a desfăşurat o intensă activitate bisericească, socială şi de propovăduire, neuitând nici 
lucrările sale ştiinţifice. Pentru marele său dar de a predica a fost supranumit Gură-de- 
Aur, după Sfântul loan Gură de Aur. Vlădica avea legături duhovnicești cu mulți dintre 
asceții Bisericii Ruse: stareții Anatolie şi Varsanufie de la Pustia Optino, starețul Varnava 
de la schitul Ghetsimani şi starețul Zaharia. 

În timpul războiului a slujit în armată și a fost rănit. Din 1918 se pensionează 

şi locuieşte la Moscova, fără a mai participa la treburile administrative ale Bisericii. Valuri 
de credincioşi veneau la el după povăţuire şi păstorire duhovnicească. Poporul credincios 
de multă vreme îl considera drept un mare arhiereu, un minunat predicator şi un stareţ 
purtător de duh. Sfaturile lui erau uneori hotărâtoare nu numai pentru fiii săi duhovniceşti, 
ci şi pentru unele evenimente legate de soarta Bisericii Ruse după revoluţie. Patriarhul 
Tihon îl iubea foarte mult, deseori slujea împreună cu el, iar în 1923 l-a făcut arhiepiscop. 
Erau ca doi stâlpi duhovnicești, care sprijineau Biserica Rusă în acele vremuri crâncene şi 
mult pătimitoare pentru Rusia. 
După adormirea patriarhului Tihon, în 1925, rolul arhiepiscopului Trifon a crescut şi mai 
mult. Aflându-se formal la odihnă, el era cu adevărat unul din principalii conducători ai 
Ortodoxiei rusești. În 1931 arhiepiscopul Trifon a fost ridicat la rangul de mitropolit. În 
anii 1920-1930, cuvântul Vlădicăi Trifon era lege pentru cei ce păstraseră adevărul 
credinței și cugetarea duhovnicească în mijlocul grozăvilor vieţii ruseşti. Poporul credea 
că prin gura lui vorbeşte Domnul Însuşi. 


Cu puţin timp înainte de sfârșitul său, mitropolitul Trifon a scris acest minunat 

acatist, devenit moștenirea lui duhovnicească. „Slavă lui Dumnezeu pentru toate!” - în 
aceste cuvinte este exprimat rostul experienţei duhovnicești a Bisericii Ortodoxe Ruse în 
vremurile celor mai crunte prigoane îndurate vreodată, în istoria Bisericii lui Hristos. 

Să ne amintim că prin aceste cuvinte şi-a încheiat cuvântul său, la judecată, 
mitropolitul Verniamin al Petrogradului, condamnat și împușcat fără să fie vinovat. 

Însuși Hristos a zis: „În lume necazuri veţi avea, dar îndrăzniți. Eu am biruit 
lumea”. De aceea, oricât de grele şi amarnice ar fi evenimentele istoriei pământeşti, 
puterea lui Dumnezeu învinge întotdeauna. 

Se duce un război pe viaţă şi pe moarte, despre care ştim că Domnul nostru 
lisus Hristos, Fiul lui Dumnezeu, l-a biruit pe vrăjmașul neamului omenesc, dar se cade 
să-l biruie și fiecare om. Învierea a devenit cu putinţă numai după Golgota, iar înfrângerea 
celor ce mor pentru credință şi adevăr devine o izbândă, o cale către viaţa veşnică, 
nesfârşită şi fericită. Despre toate acestea cântă inspirat marele fiu al Rusiei, multumind 
lui Dumnezeu „pentru toate binefacerile Sale ştiute şi neștiute, pentru viaţa pământească 
şi pentru bucuriile Împărăției Sale viitoare”, ca, „înmulţind talanţii ce ni i-a încredinţat, să 


intrăm în veşnica bucurie a Domnului nostru, cântând cântarea de biruinţă: Aliluia!”. 

ACATISTUL DE MULȚUMIRE: 
„SLAVĂ LUI DUMNEZEU PENTRU TOATE!” 


(Condacul 1) 


O, Dumnezeule veşnice și Împărate a toată făptura, Care cu dreapta Ta 
îndreptezi toate căile vieţii omenești după judecăţile mântuitoarei Tale Pronii, Îţi 
mulțumim pentru toate binefacerile Tale ştiute și neştiute, pentru viaţa pământească şi 
pentru cereştile bucurii ale Împărăției Tale ce va să fie. Nu ne lipsi nicicând de îndurările 


Tale pe noi, cei ce-Ţi cântăm: Slavă Ţie, Dumnezeule, în veci! 


(Icosul 1) 


Venit-am pe lume prunc slab şi neajutorat, dar îngerul Tău şi-a întins 
luminoasele-i aripi, păzindu-mă din leagăn. De atunci în toate căile mele străluceşte 
dragostea Ta, minune călăuzitoare spre lumina veşniciei. Darurile cele bogate ale Proniei 
Tale minunat s-au arătat din ziua cea dintâi şi până astăzi. Îţi mulţumesc împreună cu toți 


cei ce Te cunosc şi strig către Tine: 


Slavă Ție Celui ce m-ai adus la viaţă; 
Slavă Ţie Celui ce mi-ai arătat frumuseţea universului; 


Slavă Ţie Celui ce mi-ai descoperit întinderea cerului și a pământului, ca pe cartea 
veşnicei înţelepciuni; 


Slavă veşniciei Tale în mijlocul acestei lumi trecătoare; 

Slavă Ţie pentru milostivirile Tale cele tainice şi cele vădite; 
Slavă Ţie pentru tot suspinul întristării mele; 
Slavă Ţie pentru tot pasul în viață, pentru fiecare clipă de bucurie; 


Slavă Ție, Dumnezeule, în veci! 


(Condacul 2) 


O, Doamne, cât e de bine în ospeţie la Tine: vântul înmiresmat, munţii 
înălțându-se spre cer, nemărginitele oglinzi de ape reflectând auriul razelor şi transparența 
norilor. Întreaga fire murmură tainic, plină de mângâiere. Și păsările şi animalele poartă 
pecetea iubirii Tale. Binecuvântat fie pământul-maică, a cărui trecătoare frumuseţe 


trezește dorul de veşnica patrie, acolo unde în toată măreția răsună: Aliluia! 


(Icosul 2) 


Tu mai adus în această viață ca-ntr-un rai încântător. Am văzut cerul - adânca 
întindere azurie fremătând de păsări; am auzit foşnetul liniştitor al pădurii şi armonioasa 
cântare a apelor; am gustat din fructele înmiresmate și gustoase, din mierea aromată. Bine 


e pe pământul Tău, Doamne, şi ce bucurie să fim cu Tine! 


Slavă Ție pentru sărbătoarea vieţii; 
Slavă Ție pentru mireasma lăcrămioarelor şi a trandafirilor; 


Slavă Ţie pentru dulcea felurime a poamelor și a fructelor; 

Slavă Ţie pentru diamantina schpire din roua dimineţii; 
Slavă Ţie pentru surâsul unei deşteptări senine; 
Slavă Ţie pentru viața pământească, prevestitoare a celei cerești; 


Slavă Ție, Dumnezeule, în veci! 


(Condacul 3) 


Prin puterea Sfântului Duh toată floarea răspândește parfumul ei - dulci adieri 
aromate, suave culori, frumuseţe a Măreţiei oglindită în cele mici. Slavă şi cinste 
Dătătorului de viață Dumnezeu, Cel ce-și întinde pajiștile ca un covor înfloritor. Cel ce 
împodobește câmpiile cu auriul holdelor și cu azurul albăstrelelor, şi sufletul cu bucuria 


contemplației. Bucuraţi-vă şi-l cântați Lui: Aliluia! 


(Icosul 3) 


Cât de minunat ești în triumful primăverii, atunci când toată făptura înviază și 
Îţi cântă cu voioşie pe mii de tonuri: Tu eşti Izvorul vieţii. Tu eşti Biruitorul morţii! Sub 
clar de lună, la ceasul când privighetoarea cântă, câmpiile şi pădurile îşi îmbracă găteala 
nupţială albă ca zăpada. Tot pământul Te aşteaptă ca logodnica pe Mirele ei veşnic. Dacă 
astfel îmbraci Tu iarba câmpului, o, cum ne vei preschimba trupurile, cum vor străluci 


sufletele noastre! 


Slavă Ţie Celui ce scoţi din negreala pământului diversitatea culorilor, gusturilor şi 
miresmelor; 

Slavă ie pentru minunata bunăvoință şi ospitalitate a întregii firi; 

Slavă Ţie, că ne-ai înconjurat cu mii şi mii de făpturi; 

Slavă Ţie pentru adâncul înţelepciunii Tale, a cărei pecete e pusă pe întreaga lume; 
Slavă Ţie şi sărut cu evlavie urma paşilor Tăi nevăzuţi; 


Slavă Ție Celui ce ai aprins în viitor strălucitoarea lumină a vieții 
veşnice; 


Slavă Ţie pentru nădejdea frumuseţii ideale, nemuritoare şi veşnice; 


Slavă Ție, Dumnezeule, în veci! 


(Condacul 4) 


O, cum îi fericeşti Tu pe cei ce cugetă la Tine, cât de înviorător este Cuvântul 
Tău cel Sfânt! Mai alinătoare ca untdelemnul şi mai dulce ca mierea este vorbirea cu Tine. 
Rugăciunea către Tine însufleţeşte și întraripează; ce înfiorare cuprinde inima şi cât de 
măreţe şi pline de tâlc apar atunci viaţa şi făptura toată! Unde nu eşti Tu, ce pustietate! 
Unde ești Tu, acolo e bogăţie sufletească, acolo ca un şuvoi năvalnic se revarsă cântarea: 


Aliluia! 


(Icosul 4) 


Când pe pământ se lasă înserarea, când domneşte pacea somnului veşnic în 
liniştea zilei ce se stinge, văd lăcaşul Tău sub chipul unui palat luminat, asemeni corturilor 
plăsmuite de norii dimineţii. Focul și profira, aurul şi azurul vestesc profetic frumuseţea 


negrăită a cereștilor Tale lăcașuri, chemându-ne solemn: să mergem spre Tatăl! 

Slavă Ție în ceasul tihnit al înserăru; 

Slavă Ţie Celui ce reverşi adâncă pace peste lume; 
Slavă Ție pentru ultima rază a soarelui ce apune; 
Slavă ie pentru odihna binecuvântatului somn; 


Slavă Ţie pentru milostivirea Ta în mijlocul întunericului, când lumea toată pare a fi 
departe; 


Slavă Ţie pentru rugăciunile umile ale unui suflet înduioșat; 


Slavă ie pentru făgăduinţa deşteptării spre bucurie în ziua cea veşnică şi 
neînserată; 


Slavă Ție, Dumnezeule, în veci! 


(Condacul 5) 


Furtunile vieţii nu sunt de temut pentru cel cu inima luminată de flacăra 
candelei Tale. Imprejur nu-i decât întuneric şi zloată, groază şi vânt şuierând, iar în 


sufletul lui domneşte pacea şi lumina. Acolo se află Hristos! Şi inima cântă: Aliluia! 


(Icosul 5) 


Văd cerul Tău, strălucind de stele. O, cât eşti de bogat, câtă lumină ai! 
Veşnicia, prin razele îndepărtaţilor luminători, mă priveşte; sunt atât de mic şi neînsemnat, 


însă Domnul este cu mine, Dreapta Sa iubitoare mă ocrotește pretutindeni. 

Slavă Ţie pentru a Ta necontenită purtare de grijă; 
Slavă Ţie pentru oamenii întâlniți după planul Proniei Tale; 


Slavă Ţie pentru dragostea celor dragi, pentru devotamentul prietenilor 
mei; 


Slavă Ţie pentru blândețea animalelor ce-mi slujesc; 

Slavă Ţie pentru clipele luminoase ale vieții mele; 

Slavă Ție pentru bucuriile senine ale inimii; 

Slavă Ţie pentru fericirea de a trăi, a ne mişca şi a contempla lumea; 


Slavă Ție, Dumnezeule, în veci! 


(Condacul 6) 


Cât eşti de măreț şi de apropiat în avântul năvalnic al vijeliei, cum se vădeşte 
atotputernica Ta mână în dârele orbitoare ale fulgerelor: cât de sublimă e măreția Ta! 
Glasul Domnului peste câmpii şi în freamătul pădurilor, glasul Domnului naşte tunetul şi 
ploaia, glasul Domnului peste ape. Fii lăudat în tumultul munţilor fumegând! Tu scuturi 
pământul ca pe o haină. Tu faci să spumege talazurile mării. Laudă Ţie Celui ce potoleşti 


mândria omului, făcându-l să strige cu căință: Aliluia! 


(Icosul 6) 


Aşa cum fulgerul, iluminând sala ospăţului, face să pălească lumânările, tot 
astfel Tu, în clipele de bucurie ale vieţii mele, deodată luminai sufletul meu. Şi după 


fulgerătoarea Ta lumină, ce palide, triste şi firave păreau aceste lucruri. Sufletul meu se 

avânta spre Tine, cântând: 


Slavă Ţie, hotar și limită a celor mai înalte visuri omeneşti; 

Slavă Ţie pentru setea noastră nepotolită de comuniune cu Dumnezeu; 
Slavă Ţie Celui ce trezeşti în noi nemulțumirea de cele pământești; 
Slavă Ţie Celui ce ne înveseleşti cu preadelicatele Tale raze; 


Slavă Ţie Celui ce ai surpat puterea duhului întunericului şi ai sortit tot răul la 
pierzanie; 


Slavă Ţie pentru descoperirile Tale; 
Slavă Ție pentru fericirea de a Te cunoaște şi a vieţui cu Tine. 


Slavă Ție, Dumnezeule, în veci! 


(Condacul 7) 


In minunata îmbinare de sunete se aude chemarea Ta. In perfecțiunea culorilor 
muzicale, în splendoarea creației artistice, în armonia cântării, Tu ne dai o pregustare a 
Raiului viitor. Frumuseţea cea adevărată atrage sufletul către Tine într-o puternică 


chemare, făcându-l să cânte cu admiraţie: Aliluia! 


(Icosul 7) 


Prin inspirația Duhului Sfânt, Tu luminezi gândirea artiştilor, poeților, geniilor 


ştiinţei. Cu puterea cunoașterii de sus pătrund ei proorocește legile Tale; ei ne descoperă 

adâncul înţelepciunii Tale creatoare. Operele lor și fără de voie Te mărturisesc: O, cât eşti 


de mare, Doamne, în toate creaturile Tale, cât eşti de mare în om! 


Slavă Ţie Celui ce Ţi-ai arătat puterea în legile ce cârmuiesc universul; 
Slavă Ție, căci întreaga fire e plină de legile existenţei Tale; 

Slavă Ţie pentru tot ce cu înţelepciune ne-ai ascuns; 

Slavă Ție pentru genialitatea minţii omenești; 

Slavă Ţie pentru binefăcătoarea osteneală a muncii; 

Slavă Ţie pentru limbile de foc ale inspirației; 


Slavă Ție, Dumnezeule, în veci! 


(Condacul 8) 


Cât ești de aproape în zilele de boală. Tu Însuţi vizitezi bolnavii. Te apleci 
spre patul celui suferind şi inima lui vorbeşte cu Tine. Prin pacea Ta luminezi sufletul 
năpădit de întristări şi de suferinţe. Tu trimiţi ajutor neaşteptat. Tu aduci mângâiere, Tu 


cercetezi cu dragoste și mântuieşti; pentru aceea Ţie îţi cântăm: Aliluia! 


(Icosul 8) 


Când prunc fiind Te-am chemat în chip conștient pentru prima oară, Tu mi-ai 
împlinit ruga și pacea evlavioasă mi-a pogorât în suflet. Atunci am înţeles că eşti bun şi 


fericiți sunt cei ce aleargă la Tine. Am început a Te chema neîncetat şi acum strig către 

Tine: 


Slavă Ţie Celui ce îndeplinești în bine dorinţele mele; 
Slavă Ţie Celui ce veghezi asupra mea noaptea şi ziua; 


Slavă ie celui ce vindeci durerile şi pierderile prin tămăduitoarea trecere a 
timpului; 


Slavă Ţie Celui ce singur ştii de ce îngădui să fim prigoniți pe nedrept; 
Slavă Ţie, prin Care nu mai există ceva pierdut fără de nădejde; 
Slavă Ţie, că acolo unde eşti Tu, dai viaţă veşnică tuturor; 


Slavă Ţie, că ai dăruit nemurire celor buni și nobili, făgăduind întâlnirea dorită cu 
cei adormiti; 


Slavă Ție, Dumnezeule, în veci! 


(Condacul 9) 


De ce surâde misterios întreaga fire în zilele de sărbătoare? De ce desluşești 
atunci în inimă o minunată uşurinţă, fără asemănare pe pământ, şi chiar văzduhul altarului 
şi al bisericii devine luminos? E adierea harului Tău, e răsfrângerea luminii Taborului: 


cerul și pământul înalță atunci cântecul de laudă: Aliluia! 


(Icosul 9) 


Când mă îndemnai să-mi slujesc aproapele, luminându-mi sufletul cu 


smerenia, atunci una din nenumăratele raze ale luminii Tale pătrundea în inima mea; şi ea 

devenea luminată, asemeni fierului înroșit. Vedeam Chipul Tău cel tainic și neapropiat. 


Slavă Ţie Celui ce preschimbi viaţa noastră prin faptele cele bune; 


Slavă Ţie Celui ce ai pecetluit cu negrăită dulceaţă oricare din poruncile 
Tale; 


Slavă Ţie Celui ce Te arăţi acolo unde se răspândește buna mireasmă a milostivirii; 


Slavă Ţie Celui ce ne trimiți înfrângeri şi întristări spre a ne face simţitori la 
suferințele semenilor; 


Slavă Ţie Celui ce ai pus cerească răsplătire facerilor de bine; 
Slavă Ţie Celui ce primeşti râvna cea bună; 
Slavă Ţie Celui ce ai înălţat iubirea mai presus de toate cele pământești şi cereşti; 


Slavă Ție, Dumnezeule, în veci! 


(Condacul 10) 


Ceea ce s-a prefăcut în scrum nu poate fi restabilit, dar Tu învii pe cei cu 
conştiinţa stricată, Tu întorci la frumuseţea cea dintâi sufletele ce-o pierduseră fără de 
nădejdea recâştigării. Cu Tine nu este nimic iremediabil pierdut. Tot ești iubire. Tu ești 


Creatorul şi înnoitorul tuturor lucrurilor. Pentru aceasta Te lăudăm, cântându-Ți: Aliluia! 


(Icosul 10) 


Doamne, Cela ce ştii căderea trufașului înger, al luceafărului damnat, 


mântuiește-mă prin puterea harului Tău, nu îngădui să mă îndoiesc de Tine. Ascute-mi 

auzul meu, ca în tot minutul vieții să aud tainica Ta voce, şi Ție, Celui ce pretutindeni ești, 


să-Ţi cânt: 


Slavă Ţie pentru împrejurările providenţiale ale vieții binecuvântate; 
Slavă Ţie pentru presimţirile dăruite de har; 

Slavă Ție pentru îndemnurile vocii Tale tainice; 

Slavă Ţie pentru descoperirile ce mi le faci în vis ori în stare de veghe; 
Slavă Ţie Celui ce zădărniceşti proiectele noastre nefolositoare; 

Slavă Ţie Celui ce prin suferinţe ne trezești din beţia patimilor; 

Slavă Ție Celui ce în chip salvator smereşti trufia inimii; 


Slavă Ție, Dumnezeule, în veci! 


(Condacul 11) 


Dincolo de lanţul îngheţat al veacurilor, simt căldura dumnezeieştii Tale 
suflări, aud bătăile inimii Tale. Tu de-acum ești aproape, sorocul vremurilor a trecut. Văd 
Crucea Ta - ea pentru mine a fost înălțată. În ţărână se aşterne duhul meu înaintea Crucii 
Tale: aici e biruința dragostei şi a izbăvirii, aici nu încetează în veci să se înalțe lauda: 


Aliluia! 

(Icosul 11) 


Fericit cel ce va gusta din cina cea de taină în Impărăția Ta, dar încă de aici Tu 
mi-ai oferit Trupul şi Sângele Tău, iar eu, cel mult păcătos, primind Darurile sfințite, am 


simțit dragostea Ta cea negrăită şi mai presus de fire. 


Slavă Ţie pentru neînchipuita putere de viaţă dătătoare a harului Tău; 


Slavă ie Celui ce ai întemeiat Biserica Ta - liman de pace pentru o lume 
zbuciumată; 


Slavă Ţie Celui ce ne faci să renaştem în apele dătătoare de viaţă ale Botezului; 


Slavă Ţie Celui ce întorci neprihănirea crinului imaculat celor ce se 
pocălesc; 


Slavă Ţie, adânc nesecat al iertării; 
Slavă Ţie pentru potirul vieţii, pentru pâinea veşnicei bucurii; 
Slavă Ţie Celui ce ne-ai ridicat spre cer; 


Slavă Ție, Dumnezeule, în veci! 


(Condacul 12) 


Am văzut adesea cum se răsfrânge slava Ta pe faţa celor adormiţi pe vecie. 
Ce frumuseţe, câtă bucurie cerească îi strălumina, cât de străvezii şi imateriale erau 
trăsăturile lor în biruinţa fericirii şi păcii regăsite; prin tăcere, ei ne chemau la Tine. In 


ceasul sfârşitului, luminează și sufletul meu, cel care strigă: Aliluia! 

(Icosul 12) 


Cât de săracă este lauda mea înaintea Ta! N-am auzit cântarea heruvimilor, 
hărăzită doar sufletelor alese, dar ştiu cum Te slăveşte întreaga fire. Iarna contemplam în 
liniştea deplină, cum întregul pământ Te ruga în tăcere, înveșmântat în mantie albă, 
strălucind de scânteierea nestematelor de nea. Vedeam cum se bucura de Tine soarele 
răsărind, auzeam corurile păsărilor slavoslovind. Ascultam pădurea tainic fremătând 
pentru Tine, vântul cântând, apele murmurând, alaiurile stelelor propovăduindu-Te în 
mersul lor armonios la sânul imensității nesfârșite. Cât de săracă este lauda mea! Natura 
este ascultătoare, eu nu sunt. Dar atât cât trăiesc, văd dragostea Ta, râvnesc să-Ţi 


mulțumesc, să mă rog şi să cânt: 


Slavă Ţie Celui ce ne-ai arătat lumina; 
Slavă Ţie Celui ce ne-ai iubit cu dragoste adâncă, nemărginită şi dumnezeiască; 


Slavă Ție Celui ce ne-ai binecuvântat prin lumina și prin cetele îngerilor şi a 
sfinților; 


Slavă Ţie, Atotsfinte, Care ne-ai dat Împărăţia Ta în poruncile Tale; 
Slavă Ţie, Fiul lui Dumnezeu, început al mântuirii noastre; 

Slavă Ție, Duhule Sfinte, Soarele de viață dătător al veacului viitor; 
Slavă Ţie pentru toate, Treime Dumnezeiască şi Atotmilostivă! 


Slavă Ție, Dumnezeule, în veci! 


Pagina 17 


(Condacul 13) (de 3 ori) 


O, Atotmilostivă şi de viaţă dătătoare Treime, primeşte mulțumirile noastre 
pentru toate darurile Tale şi fă-ne vrednici de binefacerile Tale, ca înmulțind talanții ce ne- 
au fost încredinţaţi, să intrăm în veşnica bucurie a Domnului nostru, cântând cântarea de 


biruință: Aliluia! 


Apoi: 


(Icosul 1) 


Venit-am pe lume prunc slab și neajutorat, dar îngerul Tău şi-a întins 
luminoasele-i aripi, păzindu-mă din leagăn. De atunci în toate căile mele străluceşte 
dragostea Ta, minune călăuzitoare spre lumina veşniciei. Darurile cele bogate ale Proniei 
Tale minunat s-au arătat din ziua cea dintâi şi până astăzi. Îţi mulțumesc împreună cu toţi 


cei ce Te cunosc şi strig către Tine: 


Slavă Ție Celui ce m-ai adus la viaţă; 
Slavă Ţie Celui ce mi-ai arătat frumuseţea universului; 


Slavă Ţie Celui ce mi-ai descoperit întinderea cerului și a pământului, ca pe cartea 
veşnicei înţelepciuni; 


Slavă veşniciei Tale în mijlocul acestei lumi trecătoare; 
Slavă Ţie pentru milostivirile Tale cele tainice şi cele vădite; 


Slavă Ţie pentru tot suspinul întristării mele; 

Slavă Ție pentru tot pasul în viață, pentru fiecare clipă de bucurie; 


Slavă Ție, Dumnezeule, în veci! 


(Condacul 1) 


O, Dumnezeule veşnice și Împărate a toată făptura, Care cu dreapta Ta 
îndreptezi toate căile vieţii omenești după judecăţile mântuitoarei Tale Pronii, Îţi 
mulțumim pentru toate binefacerile Tale știute şi neștiute, pentru viaţa pământească și 
pentru cereştile bucurii ale Împărăției Tale ce va să fie. Nu ne lipsi nicicând de îndurările 


Tale pe noi, cei ce-Ţi cântăm: Slavă Ţie, Dumnezeule, în veci! 

